बर्तमान में तेजी से बदलत जिनिगी के साथ शहरीकरण भी सतुवान जइसन परवन के काल के गर्भ में भेजे में खूब सहभागिता निभावता। शहर में तऽ ई पर्व खत्मे बा ग्रामीण अंचल में भी एह पर्व के महत्ता पर गरहन साफ लउकता। हमनीके पुरखा-पुरनिया कऽ सोच आज के बैज्ञानिक लोग के सोच से कम ना रहे। बढ़त गर्मी के प्रकोप के कम करे खातिर एह परब में सबेरे नहा के हो सके तऽ गंगा नदी ताल भा इनारा-कल पर, सतमेंझरा माने जौ, रहिला आदि के पीस के बनल सतुवा के नून-पियाज हरियर मरीचा अचार आ टटका आम के टिकोरा के चटनी के साथ खाये के रीत हऽ भोजपुरिया बधार में। गुर-सतुवा के साथ भी पसन परे तऽ रउवा खा सकऽतानी। धनिया पोदीना भी एकर सुवाद के बढ़ा देला । ढेर ताम झाम के जरूरत नइखे, ना आगी चाही ना बिसेस बरतन ना पाक कला में पारंगतता के भी जरूरत। सबसे बढ़ बात गमछा कपड़ा में भी ई भोजन आसानी से तैयार हो जाला। जरूरत बा तऽ खाली इच्छा-शक्ति के। आम के पन्ना के साथ सतुवा पियल जाला एह मोका पऽ। शरीर के ठंढाई तऽ मिलबे करेला पारिवारिक बंधनो मजबूत होला। पूरा परिवार के सहभागिता लउकेला एह मौका पऽ।
खेती पर निर्भरता कम होखला के चलते ई परब के मनावे में कमी लउकता। कबो-कबो शहर में हर समान उपलब्ध भी ना हो पावेला। धन्यवाद के पात्र बा सोशल मीडिया जेकर पहुँच गाँव-गिराव तक हो गइल बा जेकरा से हमनी जइसन आदमी के पता चल जाला की आज सतुवान हऽ। ना त ई कंक्रीट के जंगल में का बसंत आ का शरद!
ई परब के मनावल जरूरी बा शहरी जीवन यापन करे वालन के बतावे खातिर की होली, दिवाली, दशहरा, छठ के अलावा भी बहुते परब तेवहार होला आ अइसनो डिश होला जेकरा के बनावे में दु मिनट से भी कम समय लागेला। बता भी उहे सकेला जेकर सोर गाँव से जुड़ल बा; आपन रीती रिवाज संस्कार पऽ फकर बा, देखले बा जियले बा।
bho_Deva bho_Deva bho_Deva